**Jegyzőkönyv**

**Készült:** Zalaszentgrót Város Önkormányzata Képviselő-testületének 2017. február 15-én

 1600 órai kezdettel tartott rendes, nyilvános üléséről

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:** Baracskai József polgármester

Balogh Gábor alpolgármester

Gelencsér István képviselő

Dr. Tihanyi Ottó képviselő

Kovács László képviselő

Mazzag Zoltán képviselő

Takács Tibor képviselő

Veress János képviselő

Vári Mária képviselő

Dr. Simon Beáta jegyző

Dr. Gondos István jogi szakreferens

Ujvári Éva pénzügyi osztályvezető

Halászné Dukai Ágota műszaki osztályvezető

Rétvári Róbert Zalaszentgróti Járási Hivatal hivatalvezető

Vajda László Zalaszentgróti Roma Nemzetiségi Önkormányzat elnök

Dr. Al-Yari Mohamed Egészségügyi Központ intézményvezető

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket.A mai ülésen kerül előterjesztésre az önkormányzat 2017. évi költségvetése, mely a város gazdálkodása szempontjából rendkívül fontos. Megállapítom, hogy a képviselő-testület 9 tagja jelen van, így a testület határozatképes.

Kérem, aki egyetért a módosított napirendi tárgysor tárgyalásával, szavazzon.

A képviselő-testület 9 igen szavazattal elfogadta a napirendi javaslatot.

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. Az önkormányzat 2016. évi költségvetéséről szóló önkormányzati rendeletének módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Zalaszentgrót Város Önkormányzat előző évek adósságot keletkeztető kötelezettségvállalásairól szóló tájékoztatás és a 2017. évi adósságot keletkeztető kötelezettségvállalásáról döntés

Előadó: Baracskai József polgármester

Tárgyalja: Pénzügyi és Ügyrendi Bizottság

1. Az önkormányzat 2017. évi költségvetésének elfogadása

Előadó: Baracskai József polgármester

Tárgyalja: Pénzügyi és Ügyrendi Bizottság

 Gazdasági és Városfejlesztési Bizottság

 Humán Ügyek Bizottsága

 Szociális Bizottság

1. Döntés EFOP pályázatok benyújtásáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Szent Gróth Termálfürdő és Szabadidőközpont 10 éves üzemeltetésére közbeszerzési eljárás indítása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Az alpolgármester tiszteletdíjának megállapítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Polgármester szabadságtervének jóváhagyása

Előadó: Baracskai József polgármester

1. Egyebek
2. Kérdések, interpellációk

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a lejárt határidejű határozatok végrehajtásáról szóló beszámolóval, szavazzon.

A képviselő-testület 9 igen szavazattal elfogadta a lejárt határidejű határozatokról szóló beszámolót.

**2. sz. napirendi pont**

**Az önkormányzat 2016. évi költségvetéséről szóló önkormányzati rendeletének módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztés tartalmazza a költségvetési rendelet módosításának az okát. Az előterjesztés 1. mellékletének A./ fejezete rendelkezik a többletbevételek terhére történő kiadási előirányzatok emeléséről, amely az ivóvíz- és szennyvízvagyon használati díjának terhére megvalósított önkormányzati felújításokat tartalmazza. A B./ fejezet tartalmazza az évközi normatíva változásokból származó előirányzat növekedést. A C./ fejezet pontosításokat tartalmaz, amely egyrészt a közmunka program lebonyolításához, másrészt az évközi gazdasági műveletekhez kapcsolódik. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére.

**Kovács László**: A mellékletek a 2016. évi költségvetés végső módosítását tartalmazzák. Az önkormányzat 2016. évi költségvetése 1.253.447 eFt eredeti előirányzattal került elfogadásra, a jelenlegi előirányzat pedig 3.819.797 eFt-ra módosul. Az év folyamán többször módosítottuk a költségvetést, elfogadásra javaslom a képviselő-testületnek.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért az önkormányzat 2016. évi költségvetéséről szóló önkormányzati rendelet módosításával, szavazzon.

*A képviselő-testület 9 igen szavazattal megalkotta a 4/2017. (II. 16.) sz. önkormányzati rendeletét az önkormányzat 2016. évi költségvetéséről szóló 2/2016. (II. 12.) önkormányzati rendelet módosításáról*

**3. sz. napirendi pont**

**Zalaszentgrót Város Önkormányzat előző évek adósságot keletkeztető kötelezettségvállalásairól szóló tájékoztatás és a 2017. évi adósságot keletkeztető kötelezettségvállalásáról döntés**

*A napirendhez tartozó előterjesztés a jegyzőkönyv mellékletét képezi*

**Baracskai József:** Egy beruházásra kérünk hitelfelvételre vonatkozó kormányzati engedélyt, amennyiben szükséges. A VP-6-7.4.1.1-16. kódszámú „Településképet meghatározó épületek külső rekonstrukciója és energetikai fejlesztése” című pályázat keretében a Zalaszentgróti Közös Önkormányzati Hivatal épületének külső felújítása valósulna meg közel 60 millió forint összegből. A pályázat 85 %-os támogatottságú, a támogatás összegét támogatás-megelőlegező hitelből tervezzük megfinanszírozni. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére.

**Kovács László:** A pályázat a településképet meghatározó helyi épületek külső rekonstrukciójára és energetikai fejlesztésére kerül benyújtásra. A fejlesztés teljes forrásigénye 58 millió forint, ebből 8 millió forintot az önkormányzat biztosít önerőként. Az 50 millió Ft-os összegű támogatást kellene megelőlegezni, amely két ütemben fog megvalósulni: 2017. évben 42.891 eFt-os hitelt vennék fel, 2018. évben pedig 7.109 eFt-os nagyságrendű hitellel szeretnénk ezt lefedni. Elfogadásra javaslom a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért a Zalaszentgrót Város Önkormányzat előző évek adósságot keletkeztető kötelezettségvállalásairól szóló tájékoztatással és a 2017. évi adósságot keletkeztető kötelezettségvállalásáról való döntéssel, szavazzon.

*A képviselő-testület 9 igen szavazattal az alábbi határozatot hozta:*

**15/2017. (II. 15.) számú képviselő-testületi határozat:**

Zalaszentgrót Város Önkormányzatának Képviselő-testülete a város adósságot keletkeztető ügyletéről készült tájékoztatást elfogadja.

A Képviselő-testület a 353/2011. (XII. 30.) Korm. rendelet előírásai alapján az önkormányzat saját bevételeinek és az adósságot keletkeztető ügyleteiből eredő fizetési kötelezettségeinek a 2017. évi költségvetési évre és az azt követő három évre várható összegét az alábbiak szerint állapítja meg:

|  |  |  |  |
| --- | --- | --- | --- |
| **Megnevezés** | **Sor-szám** | **tárgy-év** | **Saját bevétel és adósságotkeletkeztető ügyletből eredőfizetési kötelezettség a tárgyévet követő** |
|
|
|
|   | ***1. évben*** | ***2. évben*** | ***3. évben*** |
| H e l y i adók, települési adók | 1 | 270 035 | 271 010 | 271 500 | 272 000 |
| Osztalékok, koncessziós díjak | 2 | - | - | - | - |
| Díjak, pótlékok, bírságok | 3 | 2 000 | 1 900 | 1 800 | 1 700 |
| Tárgyi eszközök, immateriális javak, vagyoni értékű jog értékesítése, vagyonhasznosításból származóbevétel | 4 |  - |  - |  - |  - |
| Részvények, részesedések értékesítése | 5 | -  | -  | -  | -  |
| Vállalat értékesítéséből, privatizációból származó bevételek | 6 | -  | -  | -  | -  |
| Kezességvállalással kapcsolatos megtérülés | 7 | -  | -  | -  | -  |
| **Saját bevételek (01+….+07** | 8 | 272 035 | 272 910 | 273 300 | 273 700 |
| **Saját bevételek (08. sor) 50 %-a** | 9 | 136 018 | 136 455 | 136 650 | 136 850 |
| **Előző év(ek)ben keletkezett tárgyévet terhelőfizetési kötelezettség (11+….+17)** | 10 | 0  | 0  | 0  | 0  |
| Felvett, átvállalt hitel és annak tőketartozása | 11 | -  |   |   |   |
| Felvett, átvállalt kölcsön és annak tőketartozása | 12 | -  |   |   |   |
| Hitelviszonyt megtestesítő értékpapír | 13 | -  |   |   |   |
| Adott váltó | 14 | -  |   |   |   |
| Pénzügyi lízing | 15 | -  |   |   |   |
| Halasztott fizetés | 16 | -  |   |   |   |
| Kezességvállalásból eredő fizetési kötelezettség | 17 | -  |   |   |   |
| **Tárgyévben keletkezett, illetve keletkező,tárgyévet terhelő fizetési kötelezettség (19+…+25)** | 18 | -  |   |   |   |
| Felvett, átvállalt hitel és annak tőketartozása | 19 | -  |   |   |   |
| Felvett, átvállalt kölcsön és annak tőketartozása | 20 | -  |   |   |   |
| Hitelviszonyt megtestesítő értékpapír | 21 | -  |   |   |   |
| Adott váltó | 22 | -  |   |   |   |
| Pénzügyi lízing | 23 | -  |   |   |   |
| Halasztott fizetés | 24 | -  |   |   |   |
| Kezességvállalásból eredő fizetési kötelezettség | 25 | -  |   |   |   |
| **Fizetési kötelezettség összesen (10+18) \*** | 26 | 0  |  0 | 0  | 0  |
| **Fizetési kötelezettséggel csökkentett saját bevétel (09-26)** | 27 | 136 018 | 136 455 | 136 650 | 136 850 |

\*A kiadási oldalon a kezességvállalásból eredő fizetési kötelezettség 0, mivel csak a közvetlen adós nem fizetése esetén kerül érvényesítésre.

A 353/2011. (XII. 30.) Korm. rendelet előírásai alapján a támogatás-megelőlegező hitelt nem tartalmazza a fenti táblázat, ezért a támogatás előfinanszírozására szolgáló hitel felvételével járó adósságszolgálatot a Képviselő-testület az 1. sz. melléklet szerint fogadja el:

A Képviselő-testület felkéri a polgármestert, hogy kísérje figyelemmel a kötelezettségvállalások teljesítését, szükség esetén adjon erről tájékoztatást a Képviselő-testület számára.

**Határidő:** 2017. december 31.

**Felelős:** Baracskai József polgármester

**4. sz. napirendi pont**

**Az önkormányzat 2017. évi költségvetésének elfogadása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az önkormányzat gazdálkodásának a legfontosabb pontja a költségvetés elfogadása. Bizottsági ülések és munkaülések keretében többször tárgyaltuk ezt a napirendi pontot. Az állami hozzájárulásokhoz tartozó mutatószámok felmérése már 2016 novemberében megtörtént, azonban ennek eredménye csak 2017. január 5-én került közzétételre. Ezért is rohamtempóban kellett a költségvetést összeállítani. Az előzetes egyeztetések már januárban elkezdődtek.

2013. január 1-jétől a képviselő-testület döntése alapján az iskola működtetését az önkormányzat magára vállalta, a működtetési és fenntartási feladatot 2017. január 1-jétől az állam látja el. Zalaszentgrót számára ez a kiadások csökkenését jelenti, mivel azoknak az önkormányzatoknak kell ún. „szolidaritási adó”-t fizetni, amelyek 1 főre jutó iparűzési adóerő-képessége 32.000 Ft felett van. Zalaszentgrót adóerő-képessége 23.077 Ft, tehát nem érinti a szolidaritási adó terhe.

A kiadásokat nagymértékben befolyásoló minimálbér és a garantált bérminimum emeléséről a 2016. december 15-én megjelenő kormányrendelet rendelkezett. A minimálbér 15 %-os, illetve a garantált bérminimum 25 %-os emelkedése nagy terhet rótt az önkormányzatra, mivel a közalkalmazottak és a köztisztviselők jelentős részét érintette.

Az előző képviselő-testületi ülésen döntöttünk a választott tisztségviselők juttatásairól, melyek 2017. január 1-jétől emelkedtek. A polgármesteri illetményemeléshez állami finanszírozás várható, de ennek részleteiről nincs információ, ezért a jelenlegi tervezetbe sem került bele. Az ígéretek szerint ezt a különbözetet minden egyes település meg fogja kapni. 2017. január 1-jétől emelkedik a kulturális ágazatban dolgozók bére, ennek központi költségvetés általi fedezetéről is rendelkezik a kormányrendelet, ezért a bérfejlesztés fedezetét is tartalmazza a jelenlegi tervezet. 2017. január 1-jétől a pedagógus szakképzettséggel vagy szakképesítéssel nem rendelkező nevelő és oktató munkát végzők bére 7 %-kal emelkedik, melynek fedezetét a központi költségvetés biztosítja. A bevételi oldal nem került betervezésre, mivel konkrét intézkedés nem jelent meg róla. A központi költségvetésről szóló törvény szerint továbbra is változatlan a közszolgálati tisztségviselők illetményalapja, illetve pótlékalapja, de az idei évtől megengedi a jogszabály az ettől eltérő illetményalap alkalmazását. A közalkalmazottak és az egy évnél hosszabb ideig foglalkoztatottak béren kívüli juttatásként havi 8.000 Ft béren kívüli készpénzben, a köztisztviselők pedig 200 eFt-os cafeteria keretben részesülnek.

A központi költségvetésből a bevételi oldalon 396.408 eFt támogatást kapunk, amely nagyságrendileg nem jelentős mértékben, nevezetesen 2.375 eFt-tal emeli a költségvetésünket. Az óvodai ellátás esetében 5.254 eFt összegű a csökkenés, amit a gyermeklétszám csökkenése okoz. Saját bevételeken belül legnagyobb bevételt a helyi adók biztosítanak, amelyek 289.035 eFt-ban kerültek betervezésre, ez 6.670 eFt-tal magasabb összeg az előző évinél. Vannak még az elmúlt évről áthúzódó, kisebb pályázatok. A jelenlegi költségvetés nem rendelkezik működési hitelről, viszont tartalmazza a VP-6-7.4.1-1-16. kódszámú „Településképet meghatározó épületek külső rekonstrukciója és energetikai fejlesztése” című pályázathoz kapcsolódó, támogatás megelőlegező hitelt. A költségvetés kiadási oldalát csökkentette az a kiadás, amely az iskolaműködtetéshez kapcsolódik és az idei évben már nem az önkormányzatnál jelentkezik. Az idei évben a karbantartások 33.800 eFt összegben kerültek betervezésre, ez az előző évinél 12.573 eFt-tal magasabb. A felhalmozási kiadásoknál az adósságkonszolidációban nem részesült önkormányzatok támogatása célra kapott 181.000 eFt összegű támogatás biztosítja a legjelentősebb forrást. E fejlesztéseket 2018. december 31-ig kell végrehajtani. A gördülő fejlesztési terv 2017. évi üteme is szerepel a költségvetésben, amelynek bevételi forrását a szolgáltató által fizetett használati díj biztosítja.

A részönkormányzatok finanszírozása a tavalyi évhez hasonlóan került betervezésre. A költségvetési tervezet a Szentgróti Víz és Fürdő Kft. számára betervezett támogatási összeget is tartalmazza. A bizottságok megtárgyalták, minden bizottság elfogadásra javasolta a 2017. évi költségvetési rendeletet. A Pénzügyi és Ügyrendi Bizottság az önkormányzat 2017. évre vonatkozó költségvetési tervezetét mellékleteivel, részletes anyagával áttekintette és megállapította, hogy a költségvetési rendeletben reális célok kerültek meghatározásra, az a jelenlegi formájában végrehajtható.

A költségvetés főösszege 1.315.575.000,-Ft. Bízzunk benne, hogy az elnyert pályázatok hatására ez az összeg változni fog. Várom a képviselő-testület véleményét a 2017. évi költségvetési rendelettel kapcsolatban.

**Takács Tibor**: Az előterjesztést a Gazdasági és Városfejlesztési Bizottság tárgyalta, elfogadásra javasolta a költségvetési rendeletet a képviselő-testület számára. Mind az intézmények, mind a hivatal munkatársai rengeteg munkaórát fektettek a költségvetés összeállításába. Egy megalapozott, elfogadható és jól kivitelezhető táblázatsor került a képviselők elé, melyről döntenünk kell. Ismét betervezésre került a mezőgazdasági utak karbantartására használható összeg. Remélhetőleg a kisszentgróti jó példa láttán a gazdák is hozzájárulnak ezen utak felújításához, hiszen ebből a keretből megduplázhatják az összegyűjtött összeget, sőt ha a részönkormányzatok is hozzájárulnak ehhez, akkor már háromszoros pénzösszeggel tudnak gazdálkodni. A civil szervezetek támogatása is nőtt 2 millió forinttal. Bekerült a költségvetésbe a Zalaszentgróti Ifjúsági Önkormányzat számára egy bizonyos keretösszeg, amiből gazdálkodhatnak. Nagyon fontos, hogy támogassuk őket, ők jelentik Zalaszentgrót jövőjét. Minden beruházási, felújítási kiadás szükséges és hasznos tételeket tartalmaz. Remélem, hogy a VMK-nál a hangosítás felújítására betervezett újabb összeg azt fogja eredményezni, hogy a rendezvényeinken nem merül fel több ilyen probléma. Az intézmények és a hivatal a 2016 évben a költségvetés megfelelő véghezvitelére, optimális gazdálkodásra törekedtek. Az intézményeknél kb. 23 millió forint pénzmaradvánnyal járulnak hozzá úgymond a költségvetéshez. Bár a költségvetés végrehajtása során a polgármester felelős a költségvetés szabályosságáért, de a költségvetés biztonságáért a képviselő-testület a felelős. Elfogadásra javaslom a költségvetést.

**Gelencsér István**: Egy költségvetés elfogadása felelősségteljes döntés. A költségvetés összeállításának két módja van: vagy megismerjük a bevételeinket és ahhoz szabjuk a kiadásokat, vagy megnézzük a kiadásokat és megpróbálunk hozzá bevételi forrást keresni. Adóemelés nem történt, a támogatások mértéke összességében nem csökken az elmúlt évekhez képest. A lényeges dolgokra tudtunk összegeket tervezni. Amikor több intézménnyel rendelkeztünk, a felmerült igényeik alapján több hozzájárulást kellett adnia az önkormányzatnak a fejlesztések és karbantartások hátrányára. Az első adósságkonszolidációs támogatási összegből maradandó dolgokat tudtunk megvalósítani a városban. Ennek ismeretében a második 181 millió Ft-os támogatás felhasználási tervében is olyan feladatok szerepelnek, amelyek meghatározzák Zalaszentgrót jövőjét. Ezekből a támogatási összegekből csak megszabott feladatokra költhetünk. Az iskola fenntartása több tízmillió forintos kiadást jelentett az önkormányzatnak, ennek a támogatási összegnek a nagy része szerencsére az önkormányzatnál maradt. Ebből lehetett a bérfejlesztéseket és egyéb dolgokat finanszírozni. Az iparűzési adóbevételünk 6 millió forinttal növekedett az elmúlt évben, remélhetőleg ez az idei évben is növekedni fog. A beadott, remélhetőleg nyertes pályázatokkal is növekedni fog a költségvetésünk, ha hasznosan költjük el ezeket, egy szép jövőképet fogunk kialakítani.

**Kovács László:** Zalaszentgrót Város Önkormányzata számára a legnagyobb bevételt az iparűzési adó jelenti, ebből él a város. Emellett az ingatlanadó és a gépjárműadó generál jelentős bevételt, ezeket kell a megfelelő módon és időben beszedni. Remélhetőleg a májusi adóbevallásoknak köszönhetően plusz bevételhez jut a város, és lesznek olyan pályázatok, ahol ezeket az összegeket önerőként fel tudjuk használni. Sok civil szervezetet támogatunk, új támogatottunk az Ifjúsági Önkormányzat, továbbá több sportegyesület kapott támogatást. A költségvetés összeállítása nagy munkát jelentett, köszönöm a Pénzügyi Osztály vezetőjének és kollégáinak a munkát.

**Baracskai József**: Egyetértek az előttem elmondottakkal. A költségvetés összeállítása egyrészt a Zalaszentgróti Közös Önkormányzati Hivatal munkatársainak, másrészt az önkormányzatnak a munkája volt, melynek során a legfőbb szempont a felelős gazdálkodás volt. Látható, hogy mekkora pénzmaradvány keletkezett, ez a képviselőknek és a hivatal dolgozóinak jelentős munkáját mutatja. Az iskolák önkormányzati működtetésének megszűnésével a megmaradt pénzösszeget a minimálbéremelésre és a bérfejlesztésre tudtuk fordítani. A pályázatokat úgy terveztük meg a képviselőkkel, hogy a későbbiekben fenntarthatóak maradjanak. Az általunk elképzelt fejlesztések a későbbiek során a működés szempontjából megtakarítást fognak jelenteni, mint például az energetikai beruházás vagy az iparterület fejlesztés esetében. Ha a gazdaságfejlesztésnek megfelelő helyet teremtünk, támogatjuk az ipar helybe történő települését, azzal az iparűzési adónk is növekedni fog. Kihangsúlyoznám a hagyományosan jó kapcsolatot a gazdasági élet szereplőivel, a kölcsönös segítségnyújtást és az információcserét, mely által stabilabb gazdálkodási feltételeket teremtünk Zalaszentgróton. Egy felelős gazdálkodású költségvetést terjesztek elő, melyet a képviselő-testület minden bizonnyal elfogad.

**Veress János:** Számomra is nagy öröm, hogy olyan civil szervezeteket támogatunk évről-évre, amelyek komoly munkát végeznek a városban. Mindazonáltal a Lövészklubnak 60 eFt-os éves költségvetéssel kell egy évet átfednie. A klub vezetősége már több alkalommal kérte, hogy növeljük a támogatást. A lőtér katasztrofális állapotban van. A bizottsági ülésen elhangzott részemről, hogy ismét be van tervezve a költségvetésbe a főkertész és a főépítész díja. Jegyző Asszony tájékoztatott arról, hogy a megbízási szerződésben foglaltak alapján látja el a feladatait a főkertész és a főépítész is. Kérem, hogy építsük be a szerződésükbe a beszámolási kötelezettséget az elvégzett munkájukról, melyet a megbízási díj fejében látnak el. Az önkormányzati vezetők 3 millió Ft-os jutalomkerete miatt nem fogom tudni megszavazni a költségvetést. A tavalyi 2,5 millió Ft-os jutalomkeret az idei évben 500 eFt-tal nő. Kérem, hogy tekintsünk el a jutalomkerettől, hiszen mindenki megkapja az elvégzett munkáért a tisztességes bérét. A kiemelt állami és önkormányzati rendezvényeknél szerepel egy 6.878 eFt-os tétel. Kinek és milyen alapon fogunk fizetni 5.678 eFt személyi juttatást? A majálisra 1 millió forint van betervezve. Az elmúlt évben a betervezett 1 millió forintos keretből mennyit sikerült elkölteni? Mi került pénzbe: a felvonulás vagy az előadók? Települési fotózás céljára 300 eFt-ot szánunk. A tavalyi évben vásárolt 300 eFt-os profi fényképezőgéppel miért nem lehet megoldani a fotózást? Az adósságkonszolidációban nem részesült önkormányzatok támogatása célra kapott 181.000 eFt összegű támogatásból 10-10 millió Ft-ot kapnak a részönkormányzatok, de évek óta nem változik a fejkvóta, ebből a minimális költségvetési keretből fejlődni nem tudnak, csak vegetálnak a részönkormányzatok. A VMK kerete kapcsán kérdezném, hogy egyes intézménynek és részönkormányzatoknak az elmúlt évről pénzmaradványa keletkezett, ennek ellenére miért nem egészítették ki mindenkinek a maradvánnyal a keretét? Bruttó 500 eft szerepel síkosság mentesítésre a költségvetésben, ami nem biztos, hogy elegendő lesz a következő télre. A galambriasztást bruttó 699 eFt végzi a vállalkozó, más önkormányzatoknál ellenben az ultrahangos megoldás működik.

**Baracskai József**: Jó lenne, ha a képviselő úr a tiszteletdíjáért el is látná a feladatait, nem csak kérdezne. A képviselők bármikor betekinthetnek az önkormányzat szerződéseibe és számláiba. A tavalyi majálissal kapcsolatos kérdéseket nem egy évvel később kell feltenni, a képviselő úrnak betekintési joga van a számlákba, megnézheti, hogy mire mennyit költöttünk és kinek fizettünk. A képviselői munka szerintem nem merül ki a kérdezésben és túlmutat azon, hogy havonta kétszer megjelenik egy bizottsági és egy képviselő-testületi ülésen. A részönkormányzatokkal kapcsolatban a képviselő-testület döntött arról, hogy maradjon változatlan a fejkvóta. A Zalakoppányi Részönkormányzat vezetőjeként aggódik a részönkormányzatokért, holott tavaly Zalakoppányban több mint 100 millió forintot nyert a helyi egyesület. A világhálón fent van az a szakmai út, melyen Ön családi és baráti körben részt vett egy 264 millió forintos pályázat keretében. Meg kellene kérdezni a helyi egyesülettől, hogy milyen összeget fektettek Zalakoppányba. A tavalyi évben nem vásároltunk fényképezőgépet. A települési fotózás a tavalyi költségvetésben is szerepelt ugyanekkora összegben, azonban nem valósult meg, így az idei évre át kell hozni. A települési fotózás révén készülne egy olyan fényképes anyag, melyet a későbbiek során is használni tudna az önkormányzat a kiadványaiban. Egy légi felvételt vagy egy drónfelvételt másként nem tudunk elkészíteni, kizárólag megbízási szerződés útján.

**Dr. Simon Beáta**: Az önkormányzati létszámtáblánál van feltüntetve egy önkormányzati alkalmazott, akinek a bére került beépítésre a Veress képviselő úr által kérdezett rovatba, illetőleg a GINOP pályázat önkormányzati önerejét tartalmazza az a bizonyos összeg.

**Veress János**: Nagy örömömre szolgál, hogy Zalakoppánynak végre sikerült nyernie egy vis maior pályázatot, amelynek keretében megépül a támfal. Én nem a képviselői tiszteletdíjról beszéltem, hanem a jutalomkeretről, amely átlagon felüli tevékenységért jár. Az adósságkonszolidációs támogatási összegből Zalaszentgrót sok szép dolgot valósított meg, de ha ez nem lett volna, nem sok mindent tudnánk felmutatni.

**Baracskai József**: Tévedésben van, mert ez a jutalomkeret nem a polgármester jutalomkerete, hanem az intézményvezetők a jutalomkerete, akik évről évre jól gazdálkodnak. A költségvetés az ő munkájukat is dicséri. Az ő esetükben nincs lehetőség arra, hogy a megtermelt eredmény után jutalmat kapjanak, mint egy gazdasági társaságnál. Az ő eredményük a felelős gazdálkodás és a pénzmaradvány. A polgármesteri jutalom a képviselő-testület döntése, az intézményvezetők jutalma pedig a polgármester döntése, egyeztetve a bizottsági elnökökkel. Ki lehet számolni, hogy hány intézményünk van, és mekkora az egy főre jutó jutalom összege. Úgy gondolom, hogy az intézményvezetők kiemelkedő munkájáért jár a jutalom. Ha gondolja, akkor a holnapi napon a kormányhivatal vezetőjének írunk egy levelet és tájékoztatást kérünk arról, hogy a kormányhivatal fennhatósága alatt lévő intézményekben milyen mértékű jutalmazás volt. Akár a járási hivatal vezetőjének is írhatunk, miszerint Veress János képviselő úr nem ért egyet a jutalmazással, adjanak tájékoztatást, hogy a kormányhivatal fennhatósága alatt lévő intézményekben milyen mértékű jutalmakat osztottak szét.

**Dr. Tihanyi Ottó**: A Humán Ügyek Bizottsága a költségvetési rendelet tervezetét megtárgyalta, és egyhangúan elfogadásra javasolta a képviselő-testületnek. Felelős gazdálkodást fogunk a 2017. évben is folytatni. Annak ellenére, hogy a Tüskeszentpéteri Részönkormányzat nem kap több pénzt a fejkvóta miatt, a részönkormányzati költségvetési keretből fog megvalósulni a belvízelvezetés és a temető felé vezető út karbantartása. Biztosan van olyan tétel a költségvetésben, amit máshol látnánk szívesen, de egy felelősen gondolkodó képviselő nem teheti meg, hogy ne szavazzon meg egy költségvetés, amiben olyan tételek szerepelnek, amit a képviselők kezdeményeztek és támogattak. Elfogadásra javaslom a képviselő-testületnek a 2017. évi költségvetési rendelet elfogadását.

A fúvószenekar tevékenysége át fog kerülni a Városi Könyvtár és Művelődési – Felnőttképzési Központhoz, ahol mint csoport fog tevékenykedni. Így a karnagy úr helyzete is megoldódni látszik.

**Veress János:** Kiforgatja a szavamat a polgármester úr. Zalaszentgrót Város költségvetéséről beszélek, amelyben a jutalomkeret betervezve van. Az, hogy a kormányhivatal kinek és mennyi jutalmat ad, engem jelen pillanatban nem érdekel. Zalaszentgrót Város érdekel, itt vagyok képviselő, ön pedig itt polgármester.

**Baracskai József**: Tájékoztatásképpen informálódni fogunk a kormányhivatalnál kiosztott jutalmakról, amelyről a képviselő urat is tájékoztatni fogjuk.

**Vári Mária**: A Szociális Bizottság megtárgyalta a 2017. évi költségvetési rendelet tervezetét, elfogadásra javasolta a képviselő-testület részére. Kiemelném a szociális ellátások 2017. évi tervezetét, amelyek között továbbra is szerepel a tankönyvtámogatás, az eseti segélyezés lehetősége, és a lakhatáshoz kapcsolódó települési támogatás. Egy kicsivel magasabb összeget sikerült erre az évre betervezni. Az Aranyodi Részönkormányzat vezetőjeként kijelenthetem, hogy a 2016. évi munkánk látványos volt a településrészben, az idei évben több éve húzódó problémák kerülnek megoldásra. Helyi fórum keretében a lakossággal egyetértésben sikerül pontot tenni a problémákra.

**Baracskai József**: Veress János képviselő úr kérdezett a főkertész és a főépítész munkájáról. Javasoltam, hogy nézze meg a szerződést, és hogy milyen munkát végeznek. Önkormányzati képviselőként betekintési joga van a szerződésekbe, nyugodtan végezhet önálló munkát is. Azt javaslom, hogy első körben a Műszaki Osztályon tekintsen bele a szerződésbe és utána térjünk vissza rá, hogy továbbra is igényt tart-e a beszámolóra. Ne kérjünk számon valamit úgy, hogy azt sem tudjuk, miről van szó. Megköszönöm minden zalaszentgróti polgárnak, vállalkozónak, intézménynek és képviselőnek az elmúlt évi munkáját. Egy jó költségvetésnek tartom az idei évit. Nem lenne szükséges mindig panaszkodni, hiszen bebizonyítottuk, hogy sok munkával sok mindent meg tudunk valósítani. Elfogadásra javaslom a 2017. évi költségvetési rendelet tervezetet.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért az önkormányzat 2017. évi költségvetésének elfogadásával, szavazzon.

*A képviselő-testület 8 igen, 1 nem szavazattal megalkotta az 5/2017. (II. 16.) sz. önkormányzati rendeletét az önkormányzat 2017. évi költségvetéséről*

**5. sz. napirendi pont**

**Döntés EFOP pályázatok benyújtásáról**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Három pályázatról lenne szó. Az első pályázat az Esély Otthon kialakítását célozza meg. A Kormány felhívást intézett a helyi önkormányzatokhoz annak érdekében, hogy a vidéki fiatalok számára reális alternatívává váljon a helyben maradás, illetve az oda költözés, ezáltal a vidék népességmegtartó ereje és versenyképessége javuljon. E pályázatból támogatni lehet a településükön élő fiatalok helyben maradását, a helyi munkaerő-piaci igények feltérképezését és koordinálását, a településükön élő, továbbá az oda letelepülni szándékozó fiatalok kedvezményes lakhatásának támogatását.

A következő pályázat a Humán szolgáltatások fejlesztése térségi szemléletben. A konstrukció céljai a társadalmi felzárkózás érdekében a területi különbségek csökkentése, a minőségi humán közszolgáltatásokhoz való hozzáférés javítása, a hátrányos helyzetű csoportok foglalkoztathatóságára való felkészítés, a helyi kis közösségek társadalomszervező szerepének megerősítése, a humán közszolgáltatások terén jelentkező szakemberhiány enyhítése, a vidék megtartó képességének erősítése, valamint a kultúrák között párbeszéd erősítése.

A harmadik pályázat Az alapellátás és népegészségügyi rendszerének átfogó fejlesztése - népegészségügy helyi kapacitás fejlesztése. Ez a pályázat az úgynevezett egészségfejlesztési iroda kialakítását teszi lehetővé, átfogó célja, hogy javuljon a lakosság egészségügyi állapota, növekedjen a születéskor várható élettartam és az egészségben eltöltött életévek száma. A határozati javaslatban a polgármester felhatalmazást kap a pályázatoknak a helyi szabályzatoknak megfelelően történő megíratására és beadására. A lehetséges konzorciumi partnerekkel már szakmai beszélgetések történtek, azonban a képviselő-testület döntése nélkül nem tudunk előbbre lépni. Valamennyi pályázat 100 %-os támogatási intenzitású. A pályázatok benyújtásához szükséges előkészítő dokumentumok, megvalósíthatósági tanulmányok, tanulmánytervek elkészítéséhez forrást biztosít az önkormányzat 2017. évi költségvetés általános működési tartaléka terhére, amely nyertes pályázat esetén visszaigényelhető. Ha sikeresek lesznek ezek a pályázatok, egyrészt szakembereket tudunk foglalkoztatni, másrészt az Esély Otthon révén a fiatalok helyben maradását tudjuk biztosítani. Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület részére.

**Takács Tibor**: Mindhárom pályázatban olyan célok szerepelnek, amely megvalósítás esetén a város lakosságának életminőségét javítanák. Különösen üdvözölendőnek találom az Esély Otthon, valamint Az alapellátás és egészségügyi rendszer fejlesztése című pályázatokat. Az Esély Otthon által a fiatalok lakhatását tudnánk megkönnyíteni olyan módon, hogy bővítésre kerülne az önkormányzati bérlakás állomány. Ha a testület úgy dönt, kizárólag rezsiköltségért tudnánk lakhatást biztosítani a fiatalok számára. Az egészségügy fejlesztése rendkívül fontos, hiszen egyre több a beteg, kihasznált a rendelési idő, kevés idejük van az orvosoknak arra, hogy az egészségfejlesztéssel és tájékoztatással foglalkozzanak. Az egészségfejlesztési iroda remélhetőleg jelentős szerepet játszana a lakosság általános egészségügyi színvonalának növelésében.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal több kapcsolatban javaslat, hozzászólás nem hangzik el.*

Kérem, aki egyetért az EFOP pályázatok benyújtásával, szavazzon.

A képviselő-testület 9 igen szavazattal az alábbi határozatott hozta:

**16/2017. (II. 15.) számú képviselő-testületi határozat:**

Zalaszentgrót Város Önkormányzatának Képviselő-testülete az Emberi Erőforrás Fejlesztési Operatív Program keretében kiírt pályázatok benyújtásával egyetért.

A pályázatok benyújtásához szükséges előkészítő dokumentumok, megvalósíthatósági tanulmányok, tanulmánytervek elkészítéséhez forrást biztosít az önkormányzat 2017. évi költségvetés általános működési tartaléka terhére az alábbiak szerint:

|  |  |  |
| --- | --- | --- |
| **Pályázat száma** | **Pályázat neve** | **Előkészítő dokumentumok elkészítése** |
| EFOP-1.2.1-11-16 | Esély Otthon | 500.000,- Ft + ÁFA |
| EFOP-1.5.3-16 | Humán szolgáltatások fejlesztése térségi szemléletben – kedvezményezett térségek | 500.000,- Ft + ÁFA |
| EFOP-1.8.19-17 | Az alapellátás és népegészségügy rendszerének átfogó fejlesztése – népegészségügy helyi kapacitás fejlesztése | 500.000,- Ft + ÁFA |

A Képviselő-testület felhatalmazza a polgármestert, hogy a pályázatok benyújtásához, azok nyertessége esetén pedig a megvalósításhoz szükséges valamennyi intézkedést megtegye.

**Határidő:** 2017. december 31.

**Felelős:** Baracskai József polgármester

**6. sz. napirendi pont**

**Szent Gróth Termálfürdő és Szabadidőközpont 10 éves üzemeltetésére közbeszerzési eljárás indítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az elmúlt évben már elindítottuk a közbeszerzési eljárást, különböző adminisztrációs hibák miatt eredménytelen lett a pályázat. Jelenleg 10 éves üzemeltetésre kerülne kiírásra a pályázat. Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület részére.

**Veress János**: Hasznos lenne egy értékbecslést eszközölni, hogy kiderüljön a fürdő jelenlegi értéke, ha esetleg találnánk vevőt a fürdőre. Nem áll rendelkezésünkre megfelelő szakembergárda a fürdő működtetésére. A fürdő le van amortizálódva, két-három év múlva eladhatatlanná, kiadhatatlanná válhat a fürdő.

**Baracskai József**: A költségvetésben rendelkezésre áll a szakértői díj fedezete. Felvesszük a kapcsolatot egy szakemberrel annak érdekében, hogy értékbecslést eszközöljünk.

**Takács Tibor**: Az önkormányzatnak alapvetően nem feladata gazdasági vállalkozást működtetni. Túlélt a fürdő jó néhány évet, de fejlődés, fejlesztés nem volt látható. Egyhangú a bizottság véleménye azzal kapcsolatosan, hogy fel kell mérni a fürdő jelenlegi állapotát. Erre a célra szakmai megbízási díj került betervezésre a költségvetésbe. A szükséges karbantartások miatt hamarosan nagyobb összeget kell ráfordítanunk.

**Gelencsér István**: A fürdő révén került Zalaszentgrótra az egyik legfőbb iparűzési adót fizető vállalkozás. Jobb sorsra érdemes ez a fürdő, én is az eladás mellett teszem le a voksomat. A 10 éves bérbeadásnak akkor van létjogosultsága, ha van rá érdeklődés, különben a közbeszerzési eljárásért fizetendő megbízási díj feleslegesen kidobott pénz. Beépítésre kerülhetne a szerződésbe, hogy a 10 éves bérbeadási idő nem lehet akadálya a fürdő értékesítésének.

**Baracskai József**: A bérbeadási idő alatt is értékesíteni lehet a fürdőt, akár egy elővásárlási opciónak a bérleti szerződésbe való beépítésével. Tárgyaltam az előző bérlőkkel, részt kívánnak venni a közbeszerzési eljárásban, sőt annak örülnénk, ha minél többen pályáznának. A cél az, hogy legyen valaki, aki biztonságosan, felelősségteljes gazdálkodással tudja működtetni a fürdőt.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal több kapcsolatban további javaslat, hozzászólás nem hangzik el.*

Kérem, aki egyetért a Szent Gróth Termálfürdő és Szabadidőközpont 10 éves üzemeltetésére közbeszerzési eljárás indításával, szavazzon.

A képviselő-testület 9 igen szavazattal az alábbi határozatot hozta:

**17/2017. (II. 15.) számú képviselő-testületi határozat:**

1. Zalaszentgrót Város Önkormányzatának Képviselő-testülete úgy dönt, hogy a kizárólagos tulajdonában lévő Zalaszentgrót 010311/32 helyrajzi számon nyilvántartott Szent Gróth Termálfürdő és Szabadidőközpont 10 éves üzemeltetésére közbeszerzési eljárást indít.

A közbeszerzési eljárás lefolytatásával ALD Projekt Kft.-t (7551 Lábod, Kossuth u. 87.) bízza meg, bruttó 250.000 Ft megbízási díj ellenében. A Képviselő-testület a fedezetet a 2017. évi költségvetés általános működési tartalék terhére biztosítja.

Zalaszentgrót Város Önkormányzatának Képviselő-testülete felhatalmazza Baracskai József polgármestert a szerződés aláírására.

Határidő: 2017. február 20.

Felelős: Baracskai József polgármester

# Zalaszentgrót Város Önkormányzatának Képviselő-testülete úgy dönt, hogy Szent Gróth Termálfürdő és Szabadidőközpont üzemeltetésére kiírandó közbeszerzési eljárásának lefolytatásához, a közbeszerzésekről szóló 2015. évi CXLIII. törvény 27.§-nak megfelelő felelősségi rendjét az 1. számú melléklet szerinti tartalommal fogadja el.

# Zalaszentgrót Város Önkormányzatának Képviselő-testülete felkéri Baracskai József polgármestert és Dr. Simon Beáta jegyzőt, hogy gondoskodjanak a szükséges intézkedések megtételéről.

Határidő: 2017. április 30.

Felelős: Baracskai József polgármester

 Dr. Simon Beáta jegyző

**7. sz. napirendi pont**

**Az alpolgármester tiszteletdíjának megállapítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Ellentétben a Zalai Hírlapban közöltekkel, a képviselő-testület még nem szavazott az alpolgármester tiszteletdíjáról. Néhai Beke László Ferenc alpolgármester úr sajnálatos halála okán, valamint a jogszabályi előírások szerint 2017. január 1-jei hatállyal a képviselő-testületnek ismételten döntenie kell az alpolgármester tiszteletdíjának megállapításáról. A munkamegbeszélésen rögzített feladatok kerültek az előterjesztésbe, amelyek az alpolgármester feladatkörébe tartoznak a jövőben: többek között a városban folyó munkák, a közmunkával kapcsolatos feladatok kiadása, ellenőrzése. Az alpolgármester helyettesítési jogkörben elvégzi a jogszabályban a polgármester részére meghatározott feladatokat tartós akadályoztatás esetén. Az alpolgármester látja el a városban működő, önkormányzattal együttműködést vállaló szervezetekkel való folyamatos kapcsolattartást, gondoskodik a településrészi önkormányzatok működésének, valamint az önkormányzati működési költségvetési támogatási rendszerének felülvizsgálatával kapcsolatos feladatok ellátásáról, részt vesz a közmunkaprogramok összeállításában, folyamatos felügyeli az egyes programok megvalósítását, rendszeres települései bejárásokat végez az aktuális feladatok meghatározása érdekében, továbbá egyedi felhatalmazás alapján ellátja Zalaszentgrót Város Önkormányzatának képviseletét. Ezek plusz feladatot jelentenek a képviselői munka mellett, melyeket az alpolgármesternek szánok.

**Balogh Gábor**: Érintettségem révén nem kívánok részt venni a szavazásban.

**Gelencsér István**: Pozitívnak tartom, hogy az alpolgármester közreműködik a közmunkaprogramok összeállításában, az egyes programok megvalósításának folyamatos felügyeletében. Itt kérnénk az alpolgármester úr segítségét, hogy bizonyos időszakonként egyeztessünk az előre látható feladatokról.

**Baracskai József**: Ha a közmunkaprogrammal kapcsolatos kérdésük van, akkor első körben ne az alpolgármestert vagy a közmunkaprogramok irányítóit, hanem a Műszaki Osztály illetékes ügyintézőjét hívják, ő feljegyzi ezeket, majd ennek lapján leosztásra kerülnek a feladatok.

**Veress János**: A részönkormányzatokban van egyfajta bizalmi kör az ott élők és a részönkormányzati tagok között. A részönkormányzati tagok irányítják a helyi közmunkásokat. Kérem, hogy az adott részönkormányzatban a közmunkaprogram műszaki részét koordináló részönkormányzati tagnak legyen megfelelő kapcsolattartása az alpolgármesterrel. Jó lenne, ha volna egy ember, akit felmerülő probléma esetén el tudunk érni.

**Baracskai József**: Megismétlem, a Műszaki Osztály illetékes kollégáját hívja az, aki koordinálja a közmunka program feladatait. Az alpolgármester a közmunkaprogramok összeállításában, ellenőrzésében vesz részt.

**Takács Tibor**: Bizottsági üléseken és munkamegbeszélések túlragoztuk a közmunkaprogrammal kapcsolatos feladatköröket, kérdéseket. Balogh Gábor lesz az az ember, aki nem nagy szavakkal fog élni, hanem a rábízott feladatokat a legjobb tudása szerint 100 %-osan elvégzi. Megérdemli az alpolgármesteri tiszteletdíjat, amelyben megállapodtunk. Sok szerencsét és jó munkát kívánok neki.

**Dr. Simon Beáta**: A közmunkával kapcsolatosan egy kicsit túldimenzionáljuk a történéseket. Eddig is bárkinek bármilyen kérése volt, annak megpróbáltunk a lehetőségeinkhez mérten eleget tenni, és ez a jövőben is így lesz. A feladatokkal, kéréssekkel kapcsolatban jómagam, a polgármester úr, valamint a kolléganőim bármikor elérhetőek, hozzánk tegyék meg kéréseiket, senkit nem utasítunk el.

**Veress János**: Alpolgármester urat kérdezem, mivel a részönkormányzatoknak járó 10 millió Ft-os adósságkonszolidációs keret már csak az idei évre szól, vannak-e tervei a fejkvóta emelésről?

**Baracskai József**: Bármilyen tervei is vannak az alpolgármesternek, azt a képviselő-testület hagyja jóvá.

**Balogh Gábor**: A részönkormányzatoknak a fejkvótán kívül keresni kell a lehetőséget, hogy milyen bevételi forráshoz tudnak jutni. Kisszentgróton például nagyon jól működik a kultúrház bérbeadása. Nagyon sok olyan dolog van a részönkormányzatoknál, amiért nem szedünk bevételt, ott ezektől a bevételektől elesnek. Konkrét tervekről a későbbiek során tudok beszámolni. A fejkvóta emelésről való döntés a képviselő-testület hatáskörébe tartozik.

**Baracskai József**: Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért az alpolgármester tiszteletdíjának megállapításával, szavazzon.

A képviselő-testület 8 igen szavazattal az alábbi határozatot hozta:

**18/2017. (II. 15.) számú képviselő-testületi határozat:**

Zalaszentgrót Város Önkormányzatának Képviselő-testülete Balogh Gábor társadalmi megbízatású alpolgármester havi tiszteletdíját a társadalmi megbízatású polgármester tiszteletdíjának 40 %-ában, bruttó 119.700,- Ft, azaz bruttó egyszáztizenkilencezer-hétszáz forint összegben állapítja meg.

A Képviselő-testület Balogh Gábor társadalmi megbízatású alpolgármester részére havonta az illetményének 15 %-ában meghatározott összegű, azaz bruttó 17.955,- Ft (bruttó tizenhétezer-kilencszázötvenöt forint) költségtérítést állapít meg.

A Képviselő-testület felhatalmazza a jegyzőt a szükséges intézkedések megtételére.

Határidő: azonnal

Felelős: Dr. Simon Beáta jegyző

**8. sz. napirendi pont**

**Polgármester szabadságtervének jóváhagyása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A közszolgálati tisztviselőkről szóló törvény meghatározza a foglalkoztatási jogviszonyban álló polgármester szabadsága mértékének, megállapításának és kiadásának szabályait. Az 1. sz. melléklet tartalmazza a 2017. évi szabadságtervet.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a polgármester szabadságtervének jóváhagyásával, szavazzon.

A képviselő-testület 9 igen szavazattal az alábbi határozatot hozta:

**19/2017. (II. 15.) számú képviselő-testületi határozat:**

Zalaszentgrót Város Önkormányzat Képviselő-testülete Baracskai József Zalaszentgrót Város Polgármesterének 2017. évre megállapított szabadságának ütemezését az előterjesztés 1. számú melléklete szerint jóváhagyja.

Felkéri a polgármestert, hogy a 2017. évi szabadság igénybevételéről a képviselő-testületet tájékoztassa.

*Határidő:* folyamatos

*Felelős:* Baracskai József polgármester

**9. sz. napirendi pont**

**Egyebek**

**Veress János:** Kérdezem polgármester urat, a közelmúltban megjelent zalaszentgróti kiadványt miért nem a helyi nyomdában készítették és milyen keretből valósult meg? Miért nem kérte ki a képviselők véleményét ezzel kapcsolatban?

**Baracskai József**: Ismételten elmondom, hogy Önnek képviselőként jogában áll betekinteni ebbe a szerződésben is, nemcsak havonta egyszer az önkormányzati ülésen kérdezni, hiszen azért kapja a tiszteletdíját, hogy ellássa a képviselői feladatait. Ez a kiadvány már tavaly is megjelent, amelyben bemutatásra került, hogy az előző évben milyen fejlesztések történtek a városban. A szerkesztő minden bizonnyal olyan nyomdával készítette a kiadványt, akivel már dolgozott vagy tartotta a kapcsolatot. A jövőben erre is nagyobb figyelmet fogunk fordítani, a költségvetésben szerepel a kiadvány ára. Bármilyen kérdése van, kérem, forduljon hozzánk, jegyző asszony áll a rendelkezésére.

Kérdések, interpellációk nem érkeztek, Baracskai József polgármester az ülést 1730 órakor bezárta.

Kmf:

Baracskai József Dr. Simon Beáta

 polgármester jegyző